עמנואל סקל

עמנואל סקל (נולד ב-10 באוגוסט 1940) הוא אלוף בצה"ל בדימוס, כיהן כמפקד מפקדת חילות השדה, קיבל את עיטור העוז במלחמת יום הכיפורים.

ביוגרפיה
נולד באוגוסט 1940 במושב בית יוסף שבעמק בית שאן. בהיותו בן חמש וחצי עברה משפחתו לחולון, שם גדל ולמד בבית ספר עממי ותיכון.

ב-1958, התגייס לשירות סדיר בחטיבת גולני בגדוד 12 והיה חניך מצטיין בקורס מכ"ים. כטבילת אש לחם כמ"כ במבצע חרגול (תאופיק) כנגד הסורים ברמה בינואר 1960. בהמשך שירת כמ"מ בקורס מכי"ים של גולני והשתחרר ב-1961 בדרגת סגן.

בשנים 1961-67 למד גאולוגיה באוניברסיטה העברית בירושלים. קיבל תואר BSC ב-1964 ובהמשך, ערב מלחמת ששת הימים, תואר MSC בהצטיינות על עבודתו: "הגאולוגיה של רכס מנוחה".

פרסם מספר מחקרים גאולוגיים במסגרת המכון הגאולוגי שם עבד.

במלחמת ששת הימים לחם כקצין מילואים - מ"מ תול"ר - בפלוגות הסיור של חטיבה 4 בחזית הירדנית.

ביולי 1968 קיבל, לבקשתו, חל"ת לשנתיים מהמכון הגאולוגי, חזר לשירות קבע בצבא בדרגת סרן ועשה הסבה לשריון. לחם כמ"פ טנקים בגדוד 77 במלחמת ההתשה בתעלה ובבקעה. בתום החל"ת השתחרר וזחר לתקופה קצרה למכון הגיאופיזי, אך שב ולבש מדים ולאחר שבחר בשירות צבאי כדרך חיים.
או אז החל בשירות רב שנים שבע בסיני ובראשיתי היה מפקד פלס"ר 14 וסגן מפקד גדוד 9. מונה למפקד גדוד 52 בחטיבה 14 במאי 1972, תפקיד בו כיהן בזמן מלחמת יום הכיפורים.

בפרוץ מלחמת יום הכפורים היה גדוד 52 שבפיקודו מופקד על הגזרה הדרומית של התעלה ובשעת נעילה, תוך כדי לחימה, עבר הגדוד ת"פ חטיבה 401. הגדוד נהל קרבות בלימה קשים ומרובי אבידות כנגד ארמייה 3 של הצבא המצרי ופלוגה ג' שלו בלמה ב-6 באוקטובר מאמץ נחיתה מצרי בחוף האגם המר. בין ה-7 ל-9 באוקטובר נהל הגדוד קרבות מופת של לחימת שריון בשריון, וב-9 לחודש השמיד גדוד טנקים מצרי תוך 20 דקות. ב-12 באוקטובר נהל קרב אישי נועז, תוך שהוא מבקיע לבדו אל תוך מערך מצרי בסיוע לגדוד 195. על תפקודו במלחמת יום הכפורים עוטר בעיטור העוז. גדוד 52 בפקודו סיים את מלחמת יום הכפורים בג'בל ג'ניפה שבגדמ"ע ובהמשך הגיע לקילומטר ה-101.

בהמשך היה סמח"ט 401, מח"ט מילואים 691, מח"ט 401 הסדירה וראש מחלקת תו"ל במה"ד.

בוגר הקורס האמריקאי לפקוד ומטה בשנים 1977-1978.

עם שובו מארצות הברית מונה למפקד בית הספר לשריון. בהמשך היה מפקד אוגדת מילואים 880 וראש מטה פקוד הדרום. בדצמבר 1981 מונה למפקד אוגדה 252 הסדירה, עליה פקד במלחמת שלום הגליל בלחימה בגזרה המזרחית בלבנון. בהמשך היה סגן מפקד מפקדת חילות השדה.
באפריל 1985 הועלה לדרגת אלוף ומונה למפקד גיס 441.

בנו בכורו, סמל יואב סקל ז"ל נפל בקרב בלבנון ב-5/9/1986 כלוחם בסיירת גולני.

לאחר פרשת מינויים מעוותת של הרמטכ"ל משה לוי, שמש למשך כשנה כיועץ לתעשייה האווירית.

בעקבות אי ממוש הבטחה של הרמטכ"ל המיועד, דן שומרון, פרש מצה"ל בינואר 1988.

בפברואר 1988 התמנה למנכ"ל חברת "פוספטים בנגב", אותה הביא מהפסד עמוק לרווח. על הישגיו אלה קבל את פרס קפלן.

בדצמבר 1990 חזר לצה"ל, לבקשתו של הרמטכ"ל המיועד אהוד ברק ושמש בתפקיד מפקד מפקדת חילות השדה עד סוף 1994.

ב-1/1/1995 התמנה למנכ"ל חברת קצא"א, נהל אותה במשך 10 שנים וקדם אותה בתחומים רבים.
לאחר שפרש מניהול קצא"א באוגוסט 2005 פנה להשלמת תואר דוקטור באוניברסיטת בר-אילן.

לבקשת האלוף בני גנץ, אז מפקד מז"י, סייע לו סקל בתחקור לחימת היבשה במלחמת לבנון השנייה ב-2006.

ביוני 2010 הוענק לו תואר הדוקטור במדעי המדינה מאוניברסיטת בר-אילן על עבודתו "הסדיר יבלום". עבודתו זו פורסמה בספר הנושא שם זה ואשר זכה בפרס יצחק שדה לספרות צבאית.

היה מרצה מן החוץ במרכז הבין תחומי בהרצליה ולימד במכללת אשקלון בשנים 2011-2016.
משמש כחוקר בכיר במרכז בגין-סאדאת למחקרים אסטרטגיים באוניברסיטת בר-אילן.

חיים אישיים
גר ברחובות, נשוי לעדנה, ד"ר לביוכימיה, אב ליואב ז"ל, לורד ואבנר וסב לחמישה נכדים ונכדות.

ספריו
הסדיר יבלום? החמצת ההכרעה בקרב המגננה במערב סיני במלחמת יום הכיפורים, "הוצאת מעריב", 2011.
בן הארץ, הוצאה אישית, 2015
כי מלחמתה כה ארוכה, הוצאת דיאלוג, 2019
ימי לבנון - אוגדה 252 במלחמת שלום הגליל, ליאור שרף, 2019
סיני שבלב, ליאור שרף - הפצות, 2020

קישורים חיצוניים

 תיאור המעשה בעבורו קיבל עמנואל סקל צל"ש במלחמת יום הכיפורים.
 
 
 הקלטות הקשר של עמנואל סקל עם פקודיו ודן שומרון באתר חטיבה 14
 עמנואל סקל, אוגדת סיני במלחמת שלום הגליל, מערכות 413, יולי 2007, עמ' 32–39
 
 
 
כתבה על סקל במלחמת יום הכיפורים ממבט אישי ב"בכאן11" 11 בספטמבר 2021 ערוץ YouTube.

הערות שוליים 

מפקדי זרוע היבשה
אלופי צה"ל
מפקדי חטיבה 401
מפקדי עוצבת סיני
מפקדי עוצבת בני חיל
מעוטרי עיטור העוז במלחמת יום הכיפורים
מנכ"לים ישראלים
סגל מרכז בגין-סאדאת למחקרים אסטרטגיים
זוכי פרס קפלן
זוכי פרס יצחק שדה
מפקדי חטיבה 274
מפקדי גדודים בחטיבה 401
מפקדי גדודים בחטיבה 14
אבות שכולים: חללי צה"ל
בוגרי האוניברסיטה העברית בירושלים
בעלי תואר דוקטור מאוניברסיטת בר-אילן
ישראלים שנולדו ב-1940